b'\n_START_ARTICLE_\nBijela knjiga Stipe \xc5\xa0uvara\n_START_PARAGRAPH_\n"Bijela knjiga Stipe \xc5\xa0uvara" kolokvijalni je naziv za dokument je koji je na\xc4\x8dinio Centar za informiranje i propagandu Centralnog komiteta Saveza komunista Hrvatske pod vodstvom Stipe \xc5\xa0uvara i zaklju\xc4\x8den je 21. o\xc5\xbeujka 1984. godine.\n_START_SECTION_\nDokument\n_START_PARAGRAPH_\nNaziv \xe2\x80\x9cBijela knjiga\xe2\x80\x9d dobio je, prema \xc5\xa0uvarovim izjavama, po koricama koje su bile bijele boje._NEWLINE_Knjiga je dokument o represiji u tada\xc5\xa1njoj komunisti\xc4\x8dkoj dr\xc5\xbeavi. Namjera je bila mobilizacija u borbu protiv idejnog protivnika._NEWLINE_Dokument je predstavljao partijsku hajku na odabrane intelektualce, umjetnike, knji\xc5\xbeevnike i druge neistomi\xc5\xa1ljenike \xc4\x8diji se radovi ili istupi nisu uklapali u ideolo\xc5\xa1ke partijske okvire prema zamislima \xc5\xa0uvara i njegovih istomi\xc5\xa1ljenika u Partiji i me\xc4\x91u intelektualcima.\n_START_SECTION_\nNepo\xc4\x87udni\n_START_PARAGRAPH_\nNepo\xc4\x87udni su tada bili Igor Mandi\xc4\x87, Predrag Matvejevi\xc4\x87, Stanko Lasi\xc4\x87, Dimitrije Rupel, Vuk Dra\xc5\xa1kovi\xc4\x87, Dobrica \xc4\x86osi\xc4\x87, Ljubomir Tadi\xc4\x87, Stjepan \xc4\x8cui\xc4\x87, Drago \xc5\xa0tambuk, Edvard Kocbek, Antonije Isakovi\xc4\x87, Lojze Kova\xc4\x8di\xc4\x8d, Rajko Grli\xc4\x87. Po tim imenima se vidi da su u Srbiji i Sloveniji kao ideolo\xc5\xa1ki protivnici apostrofirani uglavnom tamo\xc5\xa1nji nacionalisti ili pseudonacionalisti, a u Hrvatskoj i stvaraoci ljevi\xc4\x8darskih opredjeljenja (Matvejevi\xc4\x87, Grli\xc4\x87).\n_START_SECTION_\nReakcije\n_START_PARAGRAPH_\nProtiv Bijele knjige glas su digli ponajvi\xc5\xa1e knji\xc5\xbeevnici i intelektualci u Srbiji._NEWLINE_Knji\xc5\xbeevnik Matija Be\xc4\x87kovi\xc4\x87 organizirao potpisivanje otvorenog pisma protiv Bijele knjige, \xc5\xa0uvara, a posredno i protiv Saveza komunista Hrvatske. Otvoreno pismo potpisalo je vi\xc5\xa1e od 100 vi\xc4\x91enih srpskih intelektualaca._NEWLINE_Brojni su bili tekstovi protiv Bijele knjige koje su objavljivala glasiila u Beogradu.\n_START_SECTION_\nSavjetovanje\n_START_PARAGRAPH_\nGlavni sudionici "Savjetovanja o idejnoj borbi u sferi kulture i stvarala\xc5\xa1tva" u organizaciji Komisije CK SKH za idejna pitanja i informiranje, odr\xc5\xbeanog u Zagrebu 23. svibnja 1984. godine bili su osim Stipe \xc5\xa0uvara, Pero Kvesi\xc4\x87, \xc5\xa0ime Vu\xc4\x8deti\xc4\x87, Veljko Bulaji\xc4\x87, Vice Zaninovi\xc4\x87, \xc5\xbdarko Bo\xc5\xbei\xc4\x87, Ervin Peratoner, Pero Pletikosa, Bo\xc5\xbeidar Gagro, Vanja Sutli\xc4\x87 (stariji), Tomislav Marijan Bilosni\xc4\x87, Ante Kesi\xc4\x87, Stevo Ostoji\xc4\x87, Mato Jerini\xc4\x87, Ivo Dru\xc5\xbeijani\xc4\x87, Jo\xc5\xbea Horvat, Jo\xc5\xa1ko \xc4\x8celan, Ivan Jakopovi\xc4\x87, Ivan Sale\xc4\x8di\xc4\x87, Vladimir Popovi\xc4\x87, Branko Puhari\xc4\x87, Vatroslav Mimica, Branimir Bo\xc5\xa1njak, Lordan Zafranovi\xc4\x87, Zlatan Gavrilovi\xc4\x87, Kosta Spai\xc4\x87, Milan Rakovac, Nedjeljko Dragi\xc4\x87, Enes Ki\xc5\xa1evi\xc4\x87, Rade Pele\xc5\xa1, Davor Ka\xc4\x8dar, Dragan Milivojevi\xc4\x87, Goran Babi\xc4\x87, Veljko Kne\xc5\xbeevi\xc4\x87, Mira Ljubi\xc4\x87 Lorger, Marijan Radmilovi\xc4\x87 i Josip Brki\xc4\x87._NEWLINE_\xc5\xa0uvar je upozorio na \xe2\x80\x9codbore za za\xc5\xa1titu intelektualaca, potpisivanje peticija u ime slobode, denunciranje Jugoslavije kao zemlje bespravlja, kao tamnice u kojoj je sloboda misli zatrta\xe2\x80\x9d. Pojasnio je da \xe2\x80\x9cMile Budak nije izgubio glavu zbog toga \xc5\xa1to je bio hrvatski pisac, ve\xc4\x87 zbog toga \xc5\xa1to je bio fa\xc5\xa1ista\xe2\x80\x9d. Isto tako, \xe2\x80\x9cdva hrvatska pjesnika nisu 70-ih godina i\xc5\xa1la u zatvor, a jedan od njih (Vlado Gotovac, opaska novinara) onda i ponovno pred nekoliko godina, zbog svoje lirike, ve\xc4\x87 zbog svog \xc5\xa1ovinisti\xc4\x8dkog pona\xc5\xa1anja i djelovanja kojima se na ovim na\xc5\xa1im prostorima na\xc5\xbealost jo\xc5\xa1 mogu izazvati ne samo slijepa mr\xc5\xbenja i naru\xc5\xa1avati dru\xc5\xa1tveni red ve\xc4\x87 i nova ubijanja i klanja.\xe2\x80\x9d_NEWLINE_U raspravi na savjetovanju Bijela knjiga nije dobila jednoglasnu podr\xc5\xa1ku.'